Si tama nniḍen, ad d-nef Abdelmalek Sayad i yeggan lssas i tusna n temetti tiniget di temetti taqbaylit, i meslay-aneɣ-d aṭas ɣef tinigt n imesdurar iqbayliyen ar tmurt n Fransa di tallit iɛeddan di tektabt mi isema: La Double absence, anda id yesegzi liḥalat yemegaraden i tt-idiren imehuǧer (Amek i ten-tt-walin di tmurt-nsen d iɣriben, amek i ten-tt-walin di tmurtnni tabaranit u ɣur ruḥen d iɣriben, amek tt-idiren di lɣerba, amek tt-walin d akken Fransa d tawwurt i tifrat n wegguren ɛacen). Yarna, igga-d taṣleḍt i liḥalat yemgaraden id ɛacen yeɣriben di yall tallit, imi, Sayad yebḍa tinigt ɣef kraḍ n yeḥricen neɣ kraḍ n talliyen: -Tallit tamezwarut: Yettili-d deg-s uḥareb ɣef temetti d tedamsa n tfellaḥt taqburt, d timetti ad yextren anwa ad iruḥen melmi ad iruḥ melmi ad yuɣal, d irgazen i yezweǧen kan i yettruḥun.